造侄寄人面毛竹杖四
作者：曾幾
朝代：宋

paragraphs: 麥秋氣清和，槐夏日陰翳。
塊然守蓬蒿，何以破昏滯。
肩輿卒輩乏，徒步腳力費。
出門即林丘，散策空夢寐。
賸爲猶子憐，遽以此君至。
分明人面目，刻畫老根柢。
毛君又一奇，枝幹不少異。
想應開一束，妙簡得三四。
今晨入吾手，夷險可歷試。
芒鞋與周旋，白拂相嫵媚。
人生七十稀，況復已過二。
多謝汝扶持，無乃太晚計。